
Alattyán település 

Polgármesterétől

Lakosságtájékoztató közlemény

A meteorológiai előrejelzések szerint 2012. február 2-tól (csütörtök) kezdődően az ország területén a nagy hideg mellett havazás várható. Február 3-án, 4-én és 5-én (péntek, szombat. vasárnap) helyenként vastag hóréteg kialakulása valószínű, és a több helyen erős északi, északkeleti szél hófúvásokat okoz. A jelentős hideggel párosuló rendkívüli téli időjárás gondokat okozhat a közlekedésben, az energiaellátásban, a lakosság ellátásában.

Legfontosabb teendők, magatartási szabályok:

· Folyamatosan figyelje a híradásokat.

· Képezzen tartalékokat vízből, nem romlandó élelmiszerekből, gyógyszerekből. Legyenek otthon alapvető gyógyszerek, kötszerek, ha csecsemő van a családban, számára tápszerek. 

· Ha szükséges szerezzen be hordozható alternatív fűtőtestet, vagy tartalékok tüzelőanyagot.

· Készítsen elő meleg ruhákat.

· Víztelenítse a kinti csapokat, nehogy a fagyás miatt elrepedjenek a csövek, és a víz elárassza ingatlanát.

Hóvihar alatt:

· Maradjon a lakásában, húzza le a redőnyöket, csukja be a spalettákat.

· Fogyasszon magas energiatartalmú ételeket és meleg italokat.

· Ne végezzen kockázatos tevékenységet, hiszen egy esetleges baleset esetén a hóesés intenzitásától függően lehet, hogy a mentők sem tudják megközelíteni a házat.

· Ne mozduljon ki lakásából, csak indokolt esetben.

· Ha lakását a lehullott hó elzárta a külvilágtól, értesítse a hatóságokat és készüljön fel az esetleges hosszabb benntartózkodásra.

Átmeneti áram- ill. energia kimaradás esetére:

· Hagyományos tüzelőberendezés (pl. kandalló), vagy PB gázzal üzemelő fűtőkészülék használata esetén különös figyelemmel kell lenni a tűzmegelőzésre, füstelvezetésre, szellőztetésre.

· A gázszolgáltatás ideiglenes kimaradása esetén ne hagyja nyitva a fűtőkészülék elzárócsapját! 

· Gondoskodjon szükség-világítóeszközökről.

Utazáshoz:

· Szélsőséges időjárási viszonyok között nem biztonságos az utazás, különösen, ha nagyobb távolságra kell eljutni! 

· Ha feltétlenül szükséges útnak indulni, mindig kísérő társsal tegye, és csak abban az esetben, ha meggyőződött róla, hogy úti célját biztonsággal eléri, és a visszautazás feltételei is biztosítottak. 

· Gépkocsival csak akkor induljon el, ha feltétlenül szükséges, ha gépjárműve megfelelő műszaki állapotban van, és rendelkezik a biztonságos téli üzemeléshez szükséges felszereléssel (téli gumiabroncsok, hólánc, tartalék üzemanyag, elakadás esetére lapát vagy ásó, homok, stb.). Ebben az esetben sem tanácsos egyedül elindulni.

· Legyen felkészülve, hogy gépkocsija bármikor elakadhat és esetleg csak napok múlva fogják kiszabadítani. Öltözetét úgy állítsa össze, hogy szükség esetén gyalog is képes legyen folytatni útját, legyen Önnél enni és innivaló.

· Alkoholt soha ne fogyasszon a hideg elleni védekezés céljából! Kezdeti élénkítő hatása után csökkenti a fizikai teljesítőképességet, fáradságot, bágyadtságot okoz, illetve csökkenti a helyzetfelismerő- és ítélőképességet, amely ilyen helyzetben életveszélyes lehet.

